# Referat af møde i Egaa Gymnasiums bestyrelse den 23. marts 2022

Tilstede: Niels Petersen, Astrid Moth, Finn Borchsenius, Peter Kroman, Tina Rydal, Jon Urskov Petersen, Nina Bachmann Tosti, Martin Ingemann, Henrik Rasmussen.

Ove Fugl Svendsen deltog under pkt. 3.

Revisor deltog under punkt 3.

**1. Godkendelse af dagsorden**

Dagsorden godkendt

**2. Godkendelse af referat**

Referat af mødet den 7. december 2021 godkendt.

**3. Godkendelse af regnskab**

Revisor konstaterede, at Egaa Gymnasium overholder love og regler. Det blev understreget, at også indenfor risikofyldte områder, som statstilskud og personaleomkostninger, er der en fin funktionsadskillelse og de interne kontroller er velfungerende. Revisionen skal i større grad lave juridisk kritiske revisioner, også her overholdes love og regler.

Revisorerklæringen er derfor uden forbehold og anmærkninger.

Årsrapport:

Revisor redegjorde for de centrale forhold:

Revision af tilskudsberettigede aktiviteter: Her konstateres en overskridelse af klasseloftet med 2 elever, hvor den ene er omgænger. MI redegjorde for, at frafaldet i 2020-21 har været lavere end normalt, formentlig pga. nedlukninger, hvor eleverne ikke har kunnet søge alternativer.

Ny ferielov: Skolen har indbetalt 5,5 mio (de indefrosne feriemidler) til feriefonden.

Værdipapirbeholdning: Der er konverteret fra enkeltstående obligationer til Nordeas investeringsprogram, hvilket har vist sig ikke at være lovligt, da ministeriet vurderede at der er tale om en langsigtet investering, selv om programmet kan opsiges med kort varsel. Skolen solgte investeringsbeviserne da man blev bekendt med forholdene.

Revision af løn: velfungerende regnskabspraksis, herunder også den lønmæssige indplacering af medarbejderne.

Årsregnskabet:

Skolen kommer ud med et overskud på 650.000 kr. Omkostninger til undervisningens gennemførelse er faldet, og der er en god styring ml. indtægter og omkostninger. Skolens egenkapital er steget, hvilket skyldes overskuddet og en renteswap, der nu har en har positiv effekt, som følge af rentestigningerne.

Den likvide beholdning er faldet, pga. indbetaling af indefrosne feriemidler.

Der blev spurgt til udgifterne til administration, som er steget i forhold til 2020 regnskabet. Nye konteringsinstrukser flytter nogle lønomkostninger, f.eks. bliver udgifter til podere og undervisningsassistenter konteret som en administrationsudgift.

Der blev ligeledes spurgt til de stigende udgifter til revision. Revisionen er blevet mere omfangsrig pga. ministerielle krav. Revisionsfirma har endvidere ydet finansiel støtte, i forbindelse med en låneomlægning, som har været en god forretning.

Bestyrelsen godkendte årsrapport og revisionsprotokol

Bestyrelsen bemyndigede OFS til at indsende regnskabet til UVM.

**4. Orientering om ansøgninger**

Rektor redegjorde for søgemønsteret i Århus området, samt for mulige konsekvenser af den nye fordelingsaftale for 2023.

Der er færre stx-elever i Århus, hvilket formentlig skyldes en markant større søgning til efterskoler.

Søgningen i år er lavere fra nærområdet, men nogenlunde stabilt fra resten af vores optagsområde.

Der skal omfordeles en del elever i Århus, så det forventes stadig, at der starter 10 klasser til august.

Behovet for en grundigere analyse af demografi, søgetal og søgemønstre blev diskuteret.

Der vil endvidere være behov for at genetablere stærke elevmiljøer, synliggøre den lokale position fra før Corona samt renovere de indre rammer på skolen.

**5. Orientering om medarbejdersituationen**

Rektor redegjorde for processen omkring afskedigelsen af tre medarbejdere og for implementeringen af besparelser. Skolens ledelse vil udmelde forskellige strategier, f.eks. for rettearbejde. Den enkelte faggruppe kan naturligvis komme med alternative veje, men der skal arbejdes anderledes. PU inddrages i at tænke undervisning anderledes via et større udvalgsarbejde i det kommende skoleår.

Den ekstra bestyrelsesbevilling tænkes anvendt til projekter som for eksempel kollegial supervision, samt til aktiviteter der styrker fællesskabet, den digitale omstilling etc.

Fra medarbejderside er der stor bekymring for effektiviseringerne, herunder hvor mange hold, der ligger i et årsværk. Der er behov for at indhente inspiration til fra andre skoler til organisering, planlægning og afvikling.

**6. Bestyrelsen 2022-26**

Niels Petersen stopper på Sølystskolen og derfor i bestyrelsen. Astrid Moth har valgt at stoppe i bestyrelsen. Peter Kromann er udpeget til en ny 4.årig periode. Finn Borchsenius vil gerne fortsætte og skal formelt udpeges af universitetet.

Der afholdes et nyt konstituerende møde i bestyrelsen d. 11.5.22

**7. Aktuelt nyt**

Bestyrelsesforeningen er optaget af nye fordelingsregler, men har ikke adgang til de algoritmer, der ligger bag de fordelingsmønstre, som er indeholdt i den nye aftale, hvilket er stærkt utilfredsstillende.

**8. Evt**

Der var ingen punkter til evt.